Lewis Hamilton kiseb il-pole position bi prestazzjoni eċċezzjonali li ħalliet lil Nico Rosberg imħasseb dwar il-possibbiltajiet tiegħu li jirnexxielu jlaħħaq mal-pass tal-kollega. Dan hekk kif id-distakk bejn il-Brittaniku u l-Ġermaniż kien ta' kważi nofs sekonda minkejja l-fatt li dan tal-aħħar għamel minn kollox biex jipprova jtejjeb xi ftit il-ħin tiegħu fl-aħħar minuti ta' Q3. Warajhom spiċċaw Sebastian Vettel u Kimi Raikkonen rispettivament li waslu f'Monza b'magna żviluppata li gawdiet mill-investiment tal-aħħar ftit tokens li l-Ferrari kellhom għad-dispożizzjoni tagħhom f'dan l-istaġun. Haas F1 ukoll gawdew minn dan l-iżvilupp. Però kien biss Esteban Gutierrez li wera sinjali ċari ta' titjib fejn il-Messikan, bl-għaxar post li kiseb, wassal lit-tim Amerikan fi Q3 għall-ewwel darba fl-istorja tiegħu. Wara l-Ferraristi din id-darba ma kellniex lir-Red Bulls imma l-Williams ta' Valtteri Bottas li daħħal il-vettura tiegħu bejn dawk Taljani u Awstrijakki. Aktar diżappuntanti kienet il-prestazzjoni tal-kollega tiegħu Felipe Massa li se jkollu jitlaq mill-ħdax-il post fit-tellieqa favurita tiegħu. Fit-tmien u l-għaxar post spiċċaw Sergio Perez u Nico Hulkenberg rispettivament b'differenza ta' 0.022 sekondi biss bejniethom. It-tama tagħhom se tkun li jkomplu jakkumulaw ammont tajjeb ta' punti biex iżommu lill-Force India quddiem il-Williams fil-klassifika tal-kostrutturi. Fl-aħħar, ta' min isemmi r-riżultat eċċellenti li kiseb Pascal Wehrlein li llum se jitlaq mill-erbatax-il post.